Kamu bisa jelasin ke aku soal Sidamukti, Patimuan, Cilacap dalam bahasa banyumasan?

Desa Sidamukti kuwe salah sijine desa sing ana nang Kecamatan Patimuan, Kabupaten Cilacap. Sidamukti papan panggone ana nang ujung sebelah kidul kulon tlatah Cilacap, langsung watesan karo Kabupaten Ciamis, Jawa Barat. Kaya sing wis dicritakna, basa warga Sidamukti campuran, sebagian akeh pada nduwe kemampuan ngomong basa Jawa lan Sunda, seliyane merga watesan langsung karo daerah Sunda, kebutuhane warga Sidamukti gelem ora gelem nuntut kudu bisa basa Sunda, sebab sebagian akeh kebutuhane digoleti nang daerah Jawa Barat.

Ing taun 2009 iki, pembangunan wis cukup pesat, dalan utama desa mujude aspal hotmix nanging akeh bolong-bolonge. Awit dibangun jembatan Pancimas nang Kali Citandui, dalan desa Sidamukti dadi jalur wisata sing cukup rame merga dadi dalam alternatif aring Pangandaran.

Warga desa Sidamukti akeh-akehe nyambut gawe dadi petani, sebagian liyane Pegawai Negeri, pedagang lan akeh sing nang rantau dadi TKI utawa nang kota-kota gede nang tanah air. Bab kuwe bisa dideleng nek pas prei badha utawa pas prei dawa liyane, desa Sidamukti dadi mendadak rame karo kendaraan sing nganggo plat nomor polisi njaban rangkah, akeh-akehe Jakarta.

Bab pendidikan, Sidamukti uga ora ketinggalan, Sekolah Dasar (SD) cacahe ana papat, SMP anane nang desa sebelah, nanging nang Sidamukti wis madheg Sekolah Menengah Atas (SMA) Negeri I Patimuan. Anane sekolah kiye nggawe desa Sidamukti dadi rame lan sumringah ing babagan pendidikan. Warga desa paling ora pendidikane nganti SMP lan wis cukup melek pengetahuan sing disengkyung karo sarana informasi sing nambah apik.